En dag for fem år siden gik keramikeren Ben Crofoot som så ofte en tur med hunden langs de rolige villaveje i sin hjemby, Asheville i North Carolina, og lige denne dag var en af hans bekendte ved at rydde ud i kælderen i sit hus.

En tidligere beboer havde efterladt en masse skrammel dernede, og nu blev det kylet ud. Da Ben Crofoot passerede, fik han straks øje på den mystiske æske, der lå sammen med kælderragelset. Som udøvende kunstner tænkte han straks, at den 1 x 0,75 m store flade boks kunne være en velsnedkereret portfolio.

Duften af fugtig kælder slog mod hans ansigt, da han slog låget op derhjemme, og en tegnet tankeverden åbenbarede sig. Kæmpestore overtegnede ark, nogle af teknisk karakter med detaljerede gengivelser af kuglelejer og hjulophæng, andre landkort med huller i, og en tredje kategori af tegninger med mystiske motiver som firhovedede engle og flyvende tallerkener dukkede frem.